Suvaitsevaisuus herättää kaikkein suurinta vihaa, sanoo venäläinen tutkija ja toimittaja Andrei Arhangelski.

Venäjällä on menossa samanlainen valtaisa kokeilu kuin oli Neuvostoliiton suunnitelmatalous, mutta tällä kertaa yritetään hallita ja valvoa propagandan avulla miljoonien tunteita ja vielä kautta maailman.

Näin arvioi Suomen Kuvalehdelle venäläinen toimittaja ja kulttuurin tutkija Andrei Arhangelski, jonka mielestä nytkin lopputuloksena on romahdus.

Arhangelski on kirjoittanut moraalista laajoja analyysejä. Niitä ovat julkaisseet muun muassa Carnegien tutkimuslaitoksen Moskovan keskus ja verkkolehti Slon (täällä ja täällä).

Arhangelski toivoo, että ihmiset kyllästyvät kuuntelemaan vihapuhetta kuten väsyivät 30 vuotta sitten Neuvostoliittoon. Hän muistuttaa, miten aggressiivista retoriikkaa tuottaa suhteellisen pieni ryhmä tiedottajia, toimittajia ja asiantuntijoita.